Literatúra pre deti
(Obsahové štandardy)

Vymedzenie štandardu: 
Predmet systematizuje literárnoteoretické, žánrové a recepčné poznatky potrebné na odborné porozumenie literatúre pre deti a na kvalifikovaný výber a interpretáciu textov v materskej škole a v primárnom vzdelávaní (vrátane ŠKD).
1. Literatúra ako umelecký a komunikačný systém. Pojem literatúra v širšom a užšom význame; vecná a umelecká literatúra; informatívna, formatívna a estetická funkcia; literatúra ako vzťah autora, textu a čitateľa; synchrónne a diachrónne členenie a základná periodizácia slovenskej literatúry pre deti a mládež.
2. Estetická povaha literárneho diela. Estetická funkcia a estetický zážitok; kategórie krásneho a škaredého, tragického a komického; umelecká hodnota detského textu a jej odlíšenie od jednostrannej poučnosti či účelovosti.
3. Autor, jazyk a literárna komunikácia. Jazyk ako kód a znakový systém; literárne dielo ako hyperznak; autorský zámer, postoj a stratégia; špecifiká komunikácie s detským adresátom, intencionalita a neintencionálne čítanie.
4. Detský čitateľ a recepcia. Funkcie literatúry vo vzťahu k dieťaťu; typológia čitateľov, čitateľská konkretizácia a interpretácia; veková primeranosť, čitateľská a literárna kompetencia; intertextualita a rozpoznávanie vzťahov medzi textami.
5. Výstavba a jazyk literárneho diela. Rozlíšenie príbehu a diskurzu; udalosť, postava, prostredie a čas; rozprávač, fokalizácia, kompozícia; tematická rovina diela (látka, téma, motív, motivácia); figúry, trópy, rytmus, rým, zvukové a grafické hry.
6. Literárne druhy, rody a žánre. Epika, lyrika a dráma; vzťah literárneho druhu, rodu, žánru a žánrovej formy; žánrový systém literatúry pre deti a mládež, jeho premenlivosť a určovanie žánru podľa dominantných znakov.
7. Tradičné žánre a folklórne východiská. Mýtus a jeho žánrové formy; bájka, alegória a ponaučenie; znaky a žánrová štruktúra ľudovej slovesnosti; riekanka a hádanka; ľudová rozprávka, jej pôvod, kompozícia, typické postavy a žánrové formy; povesť a jej vzťah k histórii, mýtu a rozprávke.
8. Moderné podoby literatúry pre deti. Autorská rozprávka, jej vývin, žánrové formy a vzťah k tradícii; obrazová kniha ako textovo-obrazový naratív a jej typológia; spoločenská a dobrodružná próza, literatúra faktu a science fiction; možnosti ich vekovo primeraného pedagogického využitia.
9. Odborná práca s detskou knihou. Analýza a interpretácia reprezentatívnych diel; posudzovanie estetickej, jazykovej, tematickej, hodnotovej a vývinovej primeranosti; výber textu vzhľadom na potreby dieťaťa a ciele predprimárneho alebo primárneho vzdelávania; kultivovanie pozitívneho vzťahu ku knihe bez redukcie literatúry na didaktickú pomôcku.

Výsledky vzdelávania (vedomosti, zručnosti, kompetentnosti): 
Študent používa základnú literárnovednú terminológiu, rozpoznáva poetologické a žánrové znaky literárnych textov, interpretuje literárny text s ohľadom na detského adresáta a odborne zdôvodňuje výber literárneho diela pre zážitkové čítanie.

